Burjassot commemora el Dia Internacional contra la Violència de Gènere amb biodansa, teatre i la IX Volta a Peu
2025-07-24

Coincidint amb la commemoració del Dia internacional contra la Violència de Gènere, el pròxim 25 de novembre, Burjassot es bolcarà per a cridar un rotund NO a aquest tipus de violència. Ho farà de la mà de la regidoria de Polítiques d’Igualtat, dirigida per Lluna Àrias, a través d’Espai Dona, el servei integral d’atenció a la dona de l’Ajuntament de Burjassot que ha preparat diferents activitats per a commemorar aquest dia.

Les accions començaran el dijous 22 de novembre a les 10.30 hores amb una classe magistral de biodansa que tindrà lloc en el Centre Socioeducatiu Díaz Pintado. La classe, que arriba baix el títol “El bon tracte”, estarà impartida per Lola Escudero (Leda), és gratuïta i d’aforament limitat a 20 persones. És necessari inscriure’s telefonant a Espai Dona, 96 390 67 18 o bé enviant un correu electrònic a serveidinamitzacio@ayto-burjassot.es.

Ja en horari de vesprada, a les 19 hores, la cita serà en el Centre Cultural Tívoli que obrirà les seues portes a la representació gratuïta de l’obra de teatre “Tú no!”, de Manel F. Roca. Prèviament a l’inici de la representació, es procedirà a la lectura del manifest reivindicatiu contra la violència de gènere elaborat des del Fòrum de participació per la Igualtat de Gènere de Burjassot.

En la representació de “Tu no!” es compta amb la col·laboració de l’Associació Teatral Paraules i Dons i altres persones del municipi pertanyents a diferents associacions com és el cas de la Falla Llibertat i centres educatius com el CEIP El Pouet- Mare de Déu dels Desemparats, l’IES Comarcal, el col·legi Sagrado Corazón de Godella i l’IES Enrique Tierno Galván de Montcada.

Un dia més tard, el divendres 23 de novembre a les 20 hores en el Tívoli, Espai Dona proposa participar en la programació cultural de l’Institut Municipal de Cultura i Joventut de Burjassot i gaudir de la representació de l’espectacle “Xiquetes que no tenim ni puta idea”, de la companyia Indecents. Es tracta d’un espectacle que treballa al voltant de la igualtat i dels estereotips de gènere. El preu de l’entrada és de 2,5€ i poden adquirir-se a la Casa de Cultura, a través de ServiEntrada o el mateix dia de la representació en el Tívoli.

Per a finalitzar aquestes intenses jornades, el mateix Dia Internacional contra la Violència de Gènere, el diumenge 25 de novembre, Burjassot eixirà al carrer a córrer, a caminar i a marxar contra aquesta xacra social. Ho farà en la IX Volta a Peu contra la Violència de Gènere que, a partir de les 11 del matí envairà els carrers del municipi. Abans de l’eixida, en la Plaça de l’Ajuntament, tindrà lloc l’actuació musical del grup valencià “Reina Roja”, a les 10.30 hores. Així mateix, des de les 10 i fins a les 12 del matí hi haurà un photocall per a tindre un record de la participació en la carrera.

Les inscripcions per a la Volta a Peu poden realitzar-se en www.cronok30.com fins al 22 de novembre.